Նորաբաց կենտրոնը պետք է ունենար 3 հիմնական տարբերություն։ Առաջինը ՄՌ տոմոգրաֆի հզորությունն էր, այն պետք է լիներ 1,5 Տեսլա` ի տարբերություն մինչեւ այդ պահը Հայաստանում գործող 0,3 Տեսլա հզորությամբ սարքերի, որոնց տվյալներն արդեն շատ վաղուց հավաստի չէին համարվում: Երկրորդը գնային քաղաքականությունն էր. մենք այնպիսի գներ պետք է սահմանեինք, որպեսզի մի կողմից պահեինք բիզնեսի շահութաբերությունը, մյուս կողմից՝ առավելագույնս մեծ թվով մարդկանց հնարավորություն տայինք օգտվելու ՄՌՏ ախտորոշումից: Այսինքն ՄՌՏ-ն պետք է ոչ թե մնար դժվարամատչելի հետազոտություն, որը կատարվում է միայն ծայրահեղ անհրաժեշտության դեպքերում, այլ պետք է դառնար առաջին ընտրության հետազոտություն շատ հիվանդությունների ժամանակ: Եվ երրորդը ՄՌՏ հետազոտություն անցնելու համար երկարատեւ հերթերն էին: Մինչեւ մեր կենտրոնի բացվելը ՄՌՏ հետազոտություն անցնելու համար հարկավոր էր սպասել առնվազն մի քանի շաբաթ, քանի որ թույլ սարքերով պրոցեդուրան տեւում էր մոտ 1 ժամ, իսկ ախտորոշիչ կենտրոնների աշխատանքային ժամերը քիչ էին, հետեւաբար առաջանում էին հերթեր: Մեր ՄՌ տոմոգրաֆով հետազոտությունները միջինը տեւելու էին 20 րոպե, եւ մենք աշխատելու էինք 07:00-23:00-ը` առանց հանգստյան օրերի։ Պացիենտները հնարավորություն էին ունենալու բարձրորակ եւ մատչելի ՄՌՏ հետազոտություն անցնել հենց դիմելու օրը: